UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om forslag til EUROPA-PARLAMENTETS OG RÅDETS DIREKTIV OM PRODUKTSIKKERHED I ALMINDELIGHED OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Procedure

- Vedtagelse af Kommissionens forslag: 29. marts 2000 [1]

[1] KOM (2000) 139 endelig udg./2 - 2000/0073 (COD) af 15. juni 2000.

- Udtalelse fra Det Økonomiske og Sociale Udvalg: 20. september 2000 [2]

[2] CES 2000/1008 af 20. september 2000.

- Europa-Parlamentets udtalelse ved førstebehandling: 15. november 2000 [3]

[3] A5/2000/0309.

- Dato for politisk enighed i Rådet: 30. november 2000 (enstemmighed)

- Dato for fremsendelse af Kommissionens ændrede forslag: 2. februar 2001 [4]

[4] KOM (2001) 63 endelig af 2. februar 2001.

- Formel vedtagelse af Rådets fælles holdning: 12. februar 2001 [5]

[5] EFT C 93, af 23/03/2001, s. 24.

- Meddelelse fra Kommissionen om Rådets fælles holdning: 14. februar 2001 [6]

[6] SEC (2001) 244 af 14. februar 2001.

- Parlamentets vedtagelse af en anbefaling om andenbehandling: 16. maj 2001 [7]

[7] A5-0133/2001.

2. direktivets formål

Den 29. marts 2000 vedtog Kommissionen et forslag til direktiv med henblik på revision og nyaffattelse af Rådets direktiv 92/59/EØF af 29. juni 1992 om produktsikkerhed i almindelighed [8]. Med forslaget indføres klarere og mere effektive regler med det formål at kun sikre produkter bringes på markedet.

[8] EFT L 228, af 11/08/1992, s. 24 - 32.

3. Kommissionens holdning til Parlamentets ændringsforslag

Den 16. maj 2001 vedtog Parlamentet (efter andenbehandling) syv ændringer til Rådets fælles holdning.

Kommissionen accepterede helt eller delvist fem af disse ændringer under forudsætning af passende omarbejdelse, og afviste de øvrige ændringsforslag.

I denne udtalelse tager Kommissionen stilling til Parlamentets ændringsforslag i overensstemmelse med EF-traktatens artikel 251, stk. 2, litra c.

3.1. Ændringsforslag, der er accepteret af Kommissionen

Ændringsforslag 1 vedrører betragtning 1 i Rådets fælles holdning og Kommissionens fremlæggelse af forslag til sikkerhed ved tjenesteydelser.

Da Rådet vedtog sin fælles holdning (12.02.2001), erklærede Kommissionen, at den havde til hensigt at identificere behovene, mulighederne og de vigtigste mål for fællesskabsforanstaltninger hvad angår sikkerhed ved tjenesteydelser og tjenesteleverandørernes ansvar med henblik på at fremlægge relevante forslag på dette område. I Kommissionens arbejdsprogram for 2001 henvises ligeledes til dette område. Derfor kan dette ændringsforslag accepteres, men med en redaktionel ændring (betragtning 1, sidste sætning: "Tjenesteydelsers sikkerhed falder med denne nyaffattelse uden for nærværende direktivs anvendelsesområde, da Kommissionen har til hensigt at identificere behovene, mulighederne og de vigtigste mål for en indsats fra Fællesskabets side med hensyn til sikkerheden ved tjenesteydelser og leverandørernes ansvar med henblik på forelæggelse af relevante forslag.".

I ændringsforslag 4, 5 og 10 opfordres til nedsættelse af et rådgivende udvalg (som skal erstatte forskriftsudvalget i Rådets fælles holdning) i forbindelse med både fastsættelse af mandater til standardisering og fastsættelse af sikkerhedsmålene for sådanne mandater. Kommissionen accepterer disse ændringer.

Med ændringsforslag 7 indføres i artikel 8 en henvisning til forsigtighedsprincippet som en ledetråd, medlemsstaternes kompetente myndigheder skal overholde, når de træffer foranstaltninger som dem, der er omhandlet i artikel 8, stk. 1.

Kommissionen kan acceptere Parlamentets ændringsforslag dog med redaktionelle ændringer (artikel 8, stk. 2): "Når medlemsstaternes kompetente myndigheder træffer foranstaltninger som dem, der er omhandlet i stk. 1, navnlig foranstaltningerne i litra d)-f), under hensyntagen til forsigtighedsprincippet, hvor det er muligt, skal dette ske i overensstemmelse med traktatens, særlig artikel 28 og 30, således at foranstaltningerne iværksættes på en måde, der står i forhold til risikoens alvor.".

Forsigtighedsprincippet kan ganske rigtigt være relevant i forbindelse med videnskabelig usikkerhed. Men en henvisning til forsigtighedsprincippet skal dog indføjes i sætningen i forbindelse med den relevante bestemmelse, nemlig overholdelse af traktaten.

3.2. Ændringsforslag, der er afvist af Kommissionen

Ændringsforslag 3 tilføjer et nyt stykke til artikel 3 med det formål at indføje en reference til uafhængig certificering for derved at bevise, at et produkt er i overensstemmelse med direktivets sikkerhedskrav.

I henhold til direktivets bestemmelser skal ekstern certificering udelukkende gøre det lettere at vurdere, hvorvidt et produkt overholder bestemmelserne, og ikke anvendes som bevis herfor.

Ændringsforslag 11 er formuleret som en forpligtelse for Kommissionen, der skal indføjes i artikel 19 a, til at fremlægge forslag vedrørende sikkerheden ved tjenesteydelser inden en fastlagt dato.

En sådan ændring kan ikke accepteres, da den berører Kommissionens initiativret.

4. Konklusion

I henhold til traktatens artikel 250, stk. 2, ændrer Kommissionen dets forslag som anført ovenfor.